**Multikulturalnost i višejezičnost kao ključne kompetencije**

Naši učenici su 27.09. obilježili Europski dan jezika na Festivalu jezika 2024. u pratnji prof. Ane Trogrlić i prof. Tomislave Maljković. Zajedno smo se okupili u 10:30 na Filozofskom fakultetu te sudjelovali na raznovrsnim aktivnostima. Svrha susreta je poticanje učenika na višejezičnost i razvoj jezičnih vještina koje su učenici usavršavali na idućim aktivnostima.

U programu su sudjelovali jezičari, književnici, nastavnici i profesori, veleposlanstva, kulturni instituti, srednje škole. U ponudi su bili kratki tečajevi stranih jezika (slovačkog, talijanskog, poljskog, bugarskog, francuskog, nizozemskog, gruzijskog, rumunjskog, češkog…), kulturne razglednice (iz Ukrajine, Gruzije, Belgije, Poljske, Švedske, Mađarske, Španjolske…), kvizovi (o antičkoj mitologiji, kulturnim znamenitostima Njemačke, Italije, Poljske, Rumunjske, Švedske…, poznavanju hrvatskih dijalekata, francuskih pjesama i Europske unije…), predstavljanja rada prevoditelja u europskim institucijama i mogućnosti isprobavanja rada u kabini za konferencijsko prevođenje.

Naši učenici su posjetili sve štandove, osvojili nagrade, prisustvovali predavanjima i kvizovima. Posebno zanimljiv im je bio **escape room** na njemačkom jeziku gdje su se učenici našli „zatočeni“ u učionici, te su rješavanjem zagonetki i dekodiranjem poruka na njemačkom pronašli izlaz iz učionice.

Također smo uspjeli promovirati našu školu i ostvariti kontakt s gruzijskim i rumunjskim veleposlanstvom, te s predstavnicom Europske komisije, gđom. Carmen Gruber.

Autorica članka: prof. Tomislava Maljković













